S-212/2018

Mál þetta, sem dómtekið var 23. maí sl., er höfðað með ákæru, útgefinni af héraðssaksóknara 12. apríl 2018, á hendur M-kvk-þgf H-kvk-þgf A-kvk-þgf, kennitala [000000-0000], [---], Reykjavík, fyrir fjársvik í opinberu starfi sem verkefnastjóri í tannmálum hjá Sjúkratryggingum Íslands, framin á tímabilinu frá 22. febrúar 2011 til 24. mars 2017, með því að hafa blekkt starfsmenn fjárvörslu stofnunarinnar til að greiða inn á reikninga sína nr. 0159-26-060067 og nr. 0159-05-402379 hjá Landsbanka hf., af reikningi stofnunarinnar, samtals 1.925.267 krónur, með 75 millifærslum sem voru á grundvelli jafnmargra tilhæfulausra reikninga sem ákærða færði í tölvukerfi stofnunarinnar. Lét ákærða líta út fyrir að ættingjar og aðrir aðilar tengdir henni væru rétthafar endurgreiðslu á hinum tilhæfulausu reikningum.

Telst þetta varða við 248. gr., sbr. 138. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.

Einkaréttarkröfur:

Af hálfu Sjúkratrygginga Íslands, kt. [000000-0000], er þess krafist að ákærðu verði gert að greiða stofnuninni skaðabætur að fjárhæð kr. 1.925.267 ásamt vöxtum, skv. 1. mgr. 8. gr. laga um vexti og verðtryggingu nr. 38/2001, frá greiðsludegi, sbr. fylgiskjal 1 með bótakröfu, þar til mánuður er liðinn frá birtingu bótakröfu fyrir ákærðu en síðan með dráttarvöxtum, skv. 1. mgr. 6. gr., sbr. 9. gr. sömu laga, frá þeim degi til greiðsludags. Þá er gerð krafa um að ákærðu verði gert að greiða málskostnað að mati dómsins eða samkvæmt síðar framlögðum málskostnaðarreikningi.

Verjandi ákærðu krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og er háttsemin réttilega heimfærð til refsiákvæða í ákæru.

Ákærða er fædd í apríl 1982. Hún hefur ekki áður gerst sek um refsivert brot. Ákærða er nú sakfelld fyrir fjársvik í opinberu starfi. Við ákvörðun refsingar er litið til þess að um fjölda millifærslna af reikningi Sjúkratrygginga Íslands inn á reikninga ákærðu var að ræða og að samanlögð fjárhæð þeirra var umtalsverð. Á hinn bóginn er til þess að líta að ákærða hefur gengist greiðlega við brotum sínum á öllum stigum málsins. Þá hefur hún fallist á skaðabótakröfu í málinu.

Með hliðsjón af framangreindu og sakarefni þessa máls þykir refsing ákærðu hæfilega ákveðin fangelsi í fjóra mánuði en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærða greiði málsvarnarþóknun skipaðs verjanda síns, B-kk-ef H-kk-ef lögmanns, 358.360 krónur, að meðtöldum virðisaukaskatti.

Skaðabótakrafa bótakrefjanda Sjúkratrygginga Íslands er nægjanlega rökstudd og verður því tekin til greina, ásamt vöxtum sem í dómsorði greinir. Þá skal ákærða greiða bótakrefjanda 105.400 krónur í málskostnað.

Engan annan sakarkostnað leiddi af meðferð málsins.

Af hálfu ákæruvaldsins flutti málið A-kvk-nf G-kvk-nf A-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærða, M-kvk-nf H-kvk-nf A-kvk-nf, sæti fangelsi í fjóra mánuði en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærða greiði málsvarnarþóknun skipaðs verjanda síns, B-kk-ef H-kk-ef lögmanns, 358.360 krónur.

Ákærða greiði Sjúkratryggingum Íslands 1.925.267 krónur ásamt vöxtum samkvæmt 1. mgr. 8. gr. laga um vexti og verðtryggingu nr. 38/2001, frá 24. mars 2017 til 15. júní 2018 en síðan samkvæmt dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Ákærða greiði bótakrefjanda 105.400 krónur í málskostnað.

L-kvk-nf R-kvk-nf S-kvk-nf